मिशन: इम्पॉसिबल - घोस्ट प्रोटोकॉल

मिशन: इम्पॉसिबल - घोस्ट प्रोटोकॉल हा २०११ चा अमेरिकन अॅक्शन हेरपट आहे. हा चित्रपट ब्रॅड बर्ड दिग्दर्शित आहे (त्याच्या थेट-अ‍ॅक्शन पदार्पणात) आणि जोश अॅपेलबॉम आणि आंद्रे नेमेक यांच्या पटकथेतून टॉम क्रूझ निर्मित आणि अभिनीत आहे. हा मिशन: इम्पॉसिबल III (२००६) चा उत्तरभाग आहे आणि मिशन: इम्पॉसिबल चित्रपट मालिकेतील चौथा भाग आहे. यात जेरेमी रेनर, सायमन पेग आणि पॉला पॅटन यांच्याही भूमिका आहेत. चित्रपटात, इम्पॉसिबल मिशन फोर्सला (IMF) बंद केले जाते कारण क्रेमलिनच्या बॉम्बस्फोटात सार्वजनिकरित्या टीम अडकते. परिणामतः निर्दोषत्व सिद्ध करण्यासाठी एथन हंट (क्रूझ) आणि त्याच्या टीमला संसाधने किंवा बॅकअपशिवाय प्रयत्न करावे लागतात.

चित्रपटाचे काम ऑगस्ट २००९ मध्ये सुरू झाले, जेव्हा ऍपलबॉम आणि नेमेक यांना पटकथा लिहिण्यासाठी नियुक्त केले गेले (ज्यात अंतिम मालिका दिग्दर्शक आणि लेखक क्रिस्टोफर मॅक्वेरी यांनी पुनर्लेखन केले होते). मार्च २०१० पर्यंत बर्डला जेजे अब्राम्सच्या जागेवर घेण्याची घोषणा झाल्यानंतर क्रूझच्या परतीची पुष्टी झाली, ज्याने आधीचा चित्रपट दिग्दर्शित केला होता. ऑक्टोबर २०१० मध्ये या चित्रपटाचे अधिकृत नाव देण्यात आले, त्यानंतर मुख्य चित्रीकरण सुरू झाले जे मार्च २०११ पर्यंत चालले.  बेंगळुरू, मुंबई, बुडापेस्ट, मॉस्को, दुबई आणि व्हँकुव्हरमधील कॅनेडियन मोशन पिक्चर पार्क स्टुडिओ ही चित्रीकरणाची ठिकाणे होती. फ्रेंचायझीमधील मागील भागांप्रमाणे कलाकारांनी त्यांचे स्टंट स्वतः पूर्ण केले, तर चित्रपटाचे काही भाग IMAX मध्ये चित्रित केले गेले.

मिशन: इम्पॉसिबल - घोस्ट प्रोटोकॉलचा प्रीमियर दुबईमध्ये ७ डिसेंबर २०११ रोजी झाला आणि पॅरामाउंट पिक्चर्सद्वारे २१ डिसेंबर रोजी युनायटेड स्टेट्समध्ये प्रदर्शित होण्यापूर्वी १६ डिसेंबर रोजी आयमॅक्स आणि निवडक मोठ्या स्वरूपातील चित्रपटगृहांत प्रदर्शित झाला. याला समीक्षकांकडून अत्यंत सकारात्मक प्रतिक्रिया मिळाल्या, त्यात अॅक्शन सीक्वेन्स, टॉम क्रूझची कामगिरी आणि बर्डच्या दिग्दर्शनाची प्रशंसा झाली.  जगभरात $६९४ दशलक्षची कमाई करून हा चित्रपट २०११ मधील पाचवा-सर्वाधिक कमाई करणारा चित्रपट तसेच फ्रँचायझीमधील सर्वाधिक कमाई करणारा आणि २०१८ मध्ये मिशन: इम्पॉसिबल – फॉलआउट येईपर्यंत क्रूझ अभिनीत सर्वाधिक कमाई करणारा चित्रपट बनला. मालिकेतील पुढचा भाग मिशन: इम्पॉसिबल – रॉग नेशन २०१५ मध्ये आला. 

 संदर्भ 
घोस्ट प्रोटोकॉल
वर्ग:इ.स. २०११ मधील इंग्लिश चित्रपट